SATT PÅ SAMME TIDSLINJE: Vidkun Quisling og Carl I. Hagen er plassert på en tidslinje som forklarer fremveksten av høyrepopulisme i Europa i juleutgaven av reisemagasinet til SAS. Nå trekker de utgaven. Foto:Krister Sørbø,NTB Scanpix/VG

SAS trakk parallell fra Quisling til Hagen - stopper magasin

I juleutgaven av reisemagasinet til SAS blir Carl I. Hagen plassert på en tidslinje sammen med Vidkun Quisling, i en artikkel som skal forklare fremveksten av ytterste høyre i Skandinavia.

Cathrine Ekehaug

Bjørn Haugan

Oppdatert 5. desember 2014

Artikkelen er over fem år gammel

TV2 meldte fredag kveld at den nyeste utgaven av SAS sitt reisemagasin trekker paralleller fra Quisling til Carl I. Hagen.

«Det ytterste høyre har fått en enestående popularitet i Skandinavia, og knuser selvbildet vårt som et liberalt og tolerant samfunn. Hvordan endte vi her?», står det i ingressen på den seks siders lange artikkelen.

På en tidslinje blir det beskrevet med bilde at Vidkun Quisling i 1933 opprettet partiet Nasjonal samling, og at han i 1945 ble dømt til døden for blant annet forræderi i 1945. Så hopper den noen år frem i tid til 2007, hvor det står om Fremskrittspartiets landsmøte på Gardermoen med et bilde av Carl I. Hagen.

I TVILSOMT SELSKAP: Her er en av sidene fra SAS' reisemagasin Scandinavian Traveler, hvor Hagen og Fremskrittspartiet blir plassert på samme tidslinje som Vidkun Quisling. Foto:Faksimile,SAS

Presseansvarlig i SAS, Tormod Sandstø, sier til VG at det var en sak som handler om fremveksten til høyrepopulistiske partier i Europa:

– Den trekker linjene langt tilbake i historien, og følger utviklingen frem til nåtid. Vi ser det at en del av fremstillingen der er unyansert og generaliserende, og har en bildebruk som i sammenheng kan bli uheldig. Vi beklager at det har blitt slik. Basert på disse reaksjonene og at vår kvalitetskontroll ikke har vært god nok her velger vi å trekke bladet, sier Sandstø til VG.

Sandberg skal sjekke flysetene

Frps Per Sandberg skal fly til Trondheim lørdag morgen og bytter fly – til SAS.

STØTT: Nestleder i Fremskrittspartiet, Per Sandberg, krever beklagelse fra SAS. Foto:Vidar Ruud,NTB scanpix

– Jeg hadde opprinnelig booket Norwegian, men nå forsøker jeg å bytte til SAS.

– Motsatt boikott?

– Nei, jeg gjør det for å sjekke alle flysetene for å se om de faktisk har trukket tilbake alle magasinene.

Han sier det ikke er nok å trekke SAS-Magasinet:

– Jeg oppfatter at SAS-pressetalsmannen sier at de beklager hvis noen finner dette støtende. Det kan jeg love ham. Jeg krever en klar beklagelse. De må innrømme at de har begått en gedigen tabbe. Ytringsfriheten er sterk og jeg støtter den 100 prosent, men dette er en så stor kjempeblemme at det må reageres.

Hagen: – Synes synd på SAS-ledelsen

Carl I. Hagen, som mandag ble innstilt som Frps toppkandidat i Oslo, kaller det hele uklokt:

– Jeg har lest i avisene at SAS fortsatt er i økonomiske problemer og kan være avhengig av kapitaltilførsel fra eierne. Å henge ut partiet til Norges finansminister som en avart av nazipartier på 30-tallet, kan være meget uklokt, sier Carl I. Hagen til VG.

Han er forbannet, men ønsker ikke å forfølge saken nå som SAS-magasinet er trukket.

– Jeg synes synd på SAS-ledelsen som har latt seg forlede av en dum svensk kommentator, til å skrive som så ubehjelpelig og dumt. Det er komplett uforståelig at SAS ikke har bedre rutiner. Frp står for det motsatte av det disse nazipartiene stod for på 30-tallet; vi står for ytringsfrihet og liberalisme, som er det motsatte av hva de stor for, sier Hagen.

– Har ikke politisk agenda

Sandstø sier til VG at bladet har en blanding av ulike bidragsytere, og en ekstern redaksjon som lager bladet i samarbeid med SAS.

– Dette bladet er et livsstilsmagasin for reisende, som dekker alt fra reise, trender, til teknologi – et bredt spenn. Det er overhodet ikke noe magasin med politisk agenda, sier Sandstø.

– Her har det skjedd en glipp i kontrollrutiner, teksten er for unyansert og har et bildeoppsett som kan tolkes feil. Det beklager vi, vi ønsker at folk skal ha en god leseropplevelse av dette.

Også det svenske partiet Sverigedemokratena, som nylig felte det svenske statsbudsjettet og førte til regjeringskrise, er nevnt i artikkelen. Ledelsen i Fremskrittspartiet har flere ganger nektet for å ha fellestrekk med Sverigedemokraterna.

Fjernes fra alle fly

Sandstø forteller at magasinet allerede nå er i ferd med å bli fjernet fra alle fly, og at det fra SAS sin side overhodet ikke er meningen at det skal bli en sånn type debatt om bladet.

– Allerede nå endrer vi rutinene våre rundt produksjon av magasinet. Det er et helt nytt magasin, første nummer kom i november. Men nå går vi inn og endrer rutinene så vi får enda bedre kvalitetskontroll fremover.

Publisert: 05.12.14 kl. 21:12 Oppdatert: 05.12.14 kl. 22:22

Les også